ระเบียบกระทรวงมหาดไทยระเบียบกระทรวงมหาดไทยว่าด้วยการปฏิบัติในการควบคุมการก่อสร้างในเขตเพลิงไหม้พ.ศ. ๒๕๔๓---------- โดยที่ระเบียบกระทรวงมหาดไทยว่าด้วยการปฏิบัติในการควบคุมการก่อสร้างในเขตเพลิงไหม้ พ.ศ. ๒๕๐๗ ได้ใช้บังคับมาเป็นเวลานานแล้วข้อกำหนดบางประการจึงไม่สอดคล้องกับกฎหมายที่ใช้บังคับอยู่ในปัจจุบันอาศัยอำนาจตามความในมาตรา ๒๐ วรรคหนึ่ง แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ประกอบกับมาตรา ๕ วรรคหนึ่ง แห่งพระราชบัญญัติควบคุมอาคาร พ.ศ.๒๕๒๒อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา๒๙ ประกอบกับมาตรา ๓๕ มาตรา ๔๘ วรรคหนึ่ง และมาตรา ๔๙ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายกระทรวงมหาดไทย จึงออกระเบียบไว้ ดังต่อไปนี้ ข้อ ๑ระเบียบนี้เรียกว่า "ระเบียบกระทรวงมหาดไทยว่าด้วยการปฏิบัติในการควบคุมการก่อสร้างในเขตเพลิงไหม้ พ.ศ.๒๕๔๓" ข้อ ๒ระเบียบนี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป ข้อ ๓ให้ยกเลิกระเบียบกระทรวงมหาดไทยว่าด้วยปฏิบัติในการควบคุมการก่อสร้างในเขตเพลิงไหม้ พ.ศ.๒๕๐๗ ข้อ ๔ในระเบียบนี้ "เขตเพลิงไหม้"หมายความว่า บริเวณที่เกิดเพลิงไหม้อาคารตั้งแต่สามสิบหลังคาเรือนขึ้นไป หรือมีเนื้อที่ตั้งแต่หนึ่งไร่ขึ้นไปรวมทั้งบริเวณที่อยู่ติดต่อภายในระยะสามสิบเมตรโดยรอบบริเวณที่เกิดเพลิงไหม้ด้วย "เริ่มต้นดำเนินการปรับปรุงเขตเพลิงไหม้"หมายความว่า การเริ่มต้นดำเนินการจ่ายเงินค่าทดแทนให้แก่ผู้มีสิทธิได้รับเงินค่าทดแทนหรือดำเนินการอย่างหนึ่งอย่างใดอันมีลักษณะเป็นการแสดงอย่างชัดแจ้งว่าจะดำเนินการปรับปรุงเขตเพลิงไหม้โดยการดำเนินงานดังกล่าวต้องเป็นงานในลักษณะที่เห็นเป็นรูปธรรมเด่นชัด ข้อ ๕เมื่อเกิดเหตุเพลิงไหม้ในบริเวณใด ให้เจ้าพนักงานท้องถิ่นประกาศเขตเพลิงไหม้พร้อมทั้งห้ามมิให้ผู้ใด ก่อสร้าง ดัดแปลง รื้อถอนหรือเคลื่อนย้ายอาคารในเขตเพลิงไหม้เว้นแต่การดัดแปลงหรือซ่อมแซมอาคารเพียงเท่าที่จำเป็นเพื่ออยู่อาศัยหรือใช้สอยชั่วคราว ข้อ ๖ให้เจ้าพนักงานท้องถิ่นพิจารณาและมีความเห็นว่าสมควรจะมีการปรับปรุงเขตเพลิงไหม้หรือไม่โดยคำนึงถึงประโยชน์ในการป้องกันอัคคีภัย การสาธารณสุข การรักษาคุณภาพสิ่งแวดล้อม การผังเมือง การสถาปัตยกรรมและการอำนวยความสะดวกแก่การจราจรและภายในสิบห้าวัน นับแต่วันที่เกิดเพลิงไหม้ให้เจ้าพนักงานท้องถิ่นเสนอความเห็นดังกล่าวพร้อมด้วยแผนที่สังเขปแสดงแนวเขตเพลิงไหม้ต่อคณะกรรมการควบคุมอาคารณ กรมโยธาธิการ เพื่อพิจารณาดำเนินการต่อไป ในกรณีที่เขตเพลิงไหม้อยู่ในเขตอำนาจของเจ้าพนักงานท้องถิ่นมากกว่าหนึ่งท้องที่ให้เจ้าพนักงานท้องถิ่นแห่งท้องที่ที่เกี่ยวข้องร่วมกันพิจารณาและเสนอความเห็น ข้อ ๗ให้เจ้าพนักงานท้องถิ่นจัดทำข้อมูลและรายละเอียดประกอบการเสนอความเห็นต่อคณะกรรมการควบคุมอาคาร ดังนี้ (๑) วัน เวลา และสถานที่ที่เกิดเพลิงไหม้ลักษณะอาคาร จำนวนอาคาร และเนื้อที่บริเวณที่ถูกเพลิงไหม้สภาพและขนาดของถนนที่สามารถเข้าไประงับอัคคีภัยพร้อมทั้งระบุให้ชัดเจนว่าสมควรจะปรับปรุงเขตเพลิงไหม้หรือไม่ตามแนบท้ายระเบียบนี้ (๒) ในแผนที่บริเวณเพลิงไหม้ให้ระบายด้วยสีแดงส่วนบริเวณที่อยู่ติดต่อภายในระยะสามสิบเมตรโดยรอบบริเวณเพลิงไหม้ให้ระบายด้วยสีเหลืองและให้ขยายบริเวณเพลิงไหม้ให้มีมาตราส่วนไม่เล็กกว่า ๑:๕๐๐โดยการดำเนินการดังกล่าว อาจนำแผนผังที่ใช้ในการเก็บภาษีโรงเรือนหรือแผนที่ผังเมืองรวมของราชการส่วนท้องถิ่นนั้นมาเป็นแบบ ข้อ ๘ในกรณีที่คณะกรรมการควบคุมอาคารพิจารณาความเห็นของเจ้าพนักงานท้องถิ่นแล้ว มีมติไม่ปรับปรุงเขตเพลิงไหม้ให้คณะกรรมการควบคุมอาคารเสนอความเห็นดังกล่าวพร้อมทั้งข้อสังเกตต่อรัฐมนตรีเพื่อสั่งให้เจ้าพนักงานท้องถิ่นประกาศให้ประชาชนในเขตเพลิงไหม้ทราบว่าจะไม่มีการปรับปรุงเขตเพลิงไหม้เมื่อเจ้าพนักงานท้องถิ่นได้ประกาศไม่ปรับปรุงเขตเพลิงไหม้แล้ว ให้การห้ามตามข้อ ๕เป็นอันยกเลิก ประกาศดังกล่าวให้ประกาศไว้ณ สำนักงานของราชการส่วนท้องถิ่นนั้น และบริเวณที่เกิดเพลิงไหม้ภายในสี่สิบห้าวันนับแต่วันที่เกิดเพลิงไหม้ ข้อ ๙ในกรณีที่คณะกรรมการควบคุมอาคาร พิจารณาความเห็นของเจ้าพนักงานท้องถิ่นแล้ว มีมติให้ปรับปรุงเขตเพลิงไหม้ให้คณะกรรมการควบคุมอาคารเสนอความเห็นดังกล่าว พร้อมทั้งข้อสังเกตต่อรัฐมนตรีเพื่อสั่งให้เจ้าพนักงานท้องถิ่นประกาศให้ประชาชนในเขตเพลิงไหม้ทราบว่าจะมีการปรับปรุงเขตเพลิงไหม้ เมื่อเจ้าพนักงานท้องถิ่นได้ประกาศปรับปรุงเขตเพลิงไหม้แล้วให้การห้ามตามข้อ ๕ ยังคงมีผลใช้บังคับต่อไปอีกเป็นเวลาหกสิบวัน นับแต่วันที่มีประกาศปรับปรุงเขตเพลิงไหม้นั้นและให้เจ้าพนักงานท้องถิ่นส่งสำเนาประกาศปรับปรุงเขตเพลิงไหม้ไปที่สำนักงานคณะกรรมการควบคุมอาคารด้วย ประกาศดังกล่าวให้ประกาศไว้ณ สำนักงานของราชการส่วนท้องถิ่นนั้น และบริเวณที่เกิดเพลิงไหม้ภายในสี่สิบห้าวันนับแต่วันที่เกิดเพลิงไหม้ ข้อ๑๐ ให้สำนักงานคณะกรรมการควบคุมอาคารจัดทำแผนผังปรับปรุงเขตเพลิงไหม้เสนอต่อรัฐมนตรีเพื่อประกาศใช้บังคับแผนผังปรับปรุงเขตเพลิงไหม้ในราชกิจจานุเบกษาภายในกำหนดเวลาหกสิบวันนับแต่วันที่มีประกาศปรับปรุงเขตเพลิงไหม้ตลอดจนให้คำแนะนำเกี่ยวกับการปฏิบัติแก่เจ้าพนักงานท้องถิ่นและประชาชนในเขตเพลิงไหม้ การดำเนินการในเรื่องดังกล่าวเจ้าพนักงานท้องถิ่นจะต้องอำนวยความสะดวกให้แก่เจ้าหน้าที่ผู้ปฏิบัติงานตามสมควรและต้องร่วมประชุมชี้แจงแก่คณะกรรมการควบคุมอาคารด้วย ข้อ๑๑ เมื่อมีประกาศใช้บังคับแผนผังปรับปรุงเขตเพลิงไหม้แล้ว ให้เจ้าพนักงานท้องถิ่นประกาศแจ้งให้ทราบว่าห้ามมิให้ผู้ใดก่อสร้าง ดัดแปลง รื้อถอน หรือเคลื่อนย้ายอาคารในเขตตามแผนผังปรับปรุงเขตเพลิงไหม้ให้ผิดไปจากที่กำหนดในแผนผังนั้นและบรรดาใบอนุญาตให้ทำการก่อสร้าง ดัดแปลง รื้อถอน หรือเคลื่อนย้ายอาคารหรือใบรับแจ้งตามมาตรา ๓๙ ทวิ แห่งพระราชบัญญัติควบคุมอาคาร พ.ศ.๒๕๒๒ที่ได้ออกไว้ก่อนวันที่ประกาศใช้บังคับแผนผังปรับปรุงเขตเพลิงไหม้ ซึ่งขัดกับแผนผังดังกล่าวให้เป็นอันยกเลิก ข้อ๑๒ ให้เจ้าพนักงานท้องถิ่นเริ่มต้นดำเนินการปรับปรุงเขตเพลิงไหม้ตามประกาศใช้บังคับแผนผังปรับปรุงเขตเพลิงไหม้ตามข้อ ๑๑ภายในสองปี นับแต่วันใช้บังคับประกาศดังกล่าว ในกรณีมีความจำเป็นต้องดำเนินการเวนคืนที่ดินหรือสังหาริมทรัพย์ใดเพื่อใช้ประโยชน์ตามที่กำหนดในแผนผังปรับปรุงเขตเพลิงไหม้ให้เจ้าพนักงานท้องถิ่นจ่ายเงินค่าทดแทนให้แก่ผู้มีสิทธิได้รับเงินค่าทดแทนก่อนเริ่มต้นดำเนินการปรับปรุงเขตเพลิงไหม้โดยกำหนดตามราคาประเมินทุนทรัพย์ตามประมวลกฎหมายที่ดินที่ใช้บังคับอยู่ในวันที่มีประกาศปรับปรุงเขตเพลิงไหม้แต่ถ้าไม่สามารถจ่ายเงินค่าทดแทนได้ภายในสองปีนับแต่วันใช้บังคับประกาศดังกล่าวให้กำหนดตามราคาประเมินทุนทรัพย์ดังกล่าวที่ใช้บังคับอยู่ในวันที่ ๑ มกราคมของปีที่มีการจ่ายเงินทดแทน ถ้าเจ้าพนักงานท้องถิ่นมิได้เริ่มต้นดำเนินการปรับปรุงเขตเพลิงไหม้ภายในกำหนดเวลาตามวรรคหนึ่ง ให้ประกาศดังกล่าวเป็นอันยกเลิก ข้อ๑๓ ในกรณีมีความจำเป็นต้องจัดให้ได้มาซึ่งที่ดิน หรืออสังหาริมทรัพย์ใดเพื่อใช้ประโยชน์ตามที่กำหนดในแผนผังปรับปรุงเขตเพลิงไหม้ให้ดำเนินการเวนคืนที่ดินหรืออสังหาริมทรัพย์นั้นโดยให้นำกฎหมายว่าด้วยการเวนคืนอสังหาริมทรัพย์มาใช้บังคับโดยอนุโลม การดำเนินการตราพระราชกฤษฎีกากำหนดเขตที่ดินในบริเวณที่ที่จะเวนคืนตามแผนผังปรับปรุงเขตเพลิงไหม้ตามวรรคหนึ่งให้เป็นหน้าที่ของจังหวัดโดยเจ้าพนักงานท้องถิ่นที่เกี่ยวข้องเป็นผู้มีหน้าที่ติดต่อประสานงาน ข้อ๑๔ ในการปักหมุด วางแนว ตามแผนผังปรับปรุงเขตเพลิงไหม้ให้เป็นหน้าที่ของเจ้าพนักงานท้องถิ่นโดยอยู่ในการกำกับดูแลของกรมโยธาธิการ ข้อ๑๕ การปฏิบัติตามพระราชบัญญัติควบคุมอาคาร พ.ศ. ๒๕๒๒ รวมทั้งการจ่ายเงินค่าทดแทนที่ดินตามแผนผังปรับปรุงเขตเพลิงไหม้ให้เป็นอำนาจและหน้าที่ของเจ้าพนักงานท้องถิ่นและหรือเจ้าหน้าที่เวนคืนแล้วแต่กรณี หากท้องถิ่นไม่มีเงินทดแทนตามวรรคหนึ่งให้กรมการปกครองตั้งงบประมาณในส่วนนี้ให้แก่ท้องถิ่นเว้นแต่กรุงเทพมหานครให้ตั้งงบประมาณในส่วนนี้เอง ประกาศณ วันที่ ๒๔ กุมภาพันธ์ พ.ศ. ๒๕๔๓ พินิจ จารุสมบัติ รัฐมนตรีช่วยว่าการ ฯปฏิบัติราชการแทน รัฐมนตรีว่าการกระทรวงมหาดไทย[ดูข้อมูลจากภาพกฎหมาย][รก.๒๕๔๓/พ๒๒ง/๑๓/๙ มีนาคม ๒๕๔๓] อัมพิกา/แก้ไข ๒๓/๔/๒๕๔๕ B